สรยุทธ สุทัศนะจินดา

สรยุทธ สุทัศนะจินดา (เกิด 11 พฤษภาคม พ.ศ. 2509) ชื่อเล่น ยุทธ เป็นผู้ประกาศข่าวและผู้ดำเนินรายการโทรทัศน์ชาวไทย ที่มีชื่อเสียงในการสัมภาษณ์ที่เป็นเอกลักษณ์ และการนำข่าวพาดหัวหนังสือพิมพ์มาอ่านในรายการโทรทัศน์พร้อมขยายความให้ผู้ชมเข้าใจเนื้อหาข่าวง่ายขึ้น หรือที่เรียกว่าเล่าข่าว (News Talk) ซึ่งถือเป็นต้นแบบของการนำเสนอข่าวในประเทศไทยในปัจจุบัน และจากการทำงานที่สรยุทธทุ่มเทเวลาให้กับข่าวอย่างเต็มที่เหมือนแรงงานหรือกรรมกร ทำให้มีอีกฉายาคือ กรรมกรข่าว มีผลงานที่เป็นที่รู้จักหลายรายการ เช่น เรื่องเล่าเช้านี้, เรื่องเล่าเสาร์–อาทิตย์, คุยคุ้ยข่าว และ ถึงลูกถึงคน

**ประวัติ**
สรยุทธเกิดวันที่ 11 พฤษภาคม พ.ศ. 2509 เป็นบุตรคนที่ 2 จากทั้งหมด 3 คนของสมศักดิ์ และวิชชุดา สุทัศนะจินดา (แซ่โล้) มีพี่สาวชื่อ สุกัญญา น้องสาวชื่อ สุภาวดี
สรยุทธเข้าศึกษาในโรงเรียนอำนวยศิลป์ เป็นรุ่นที่ 57 เคยไปทะเลาะวิวาทจนกระทั่งถูกเจ้าหน้าที่ตำรวจจับกุม ส่งผลให้ต้องไปใช้ชีวิตในบ้านเมตตา 15 วัน ก่อนจะกลับตัวกลับใจในการตั้งใจเรียนจนจบชั้นมัธยมศึกษา และสำเร็จการศึกษานิเทศศาสตรบัณฑิต จากมหาวิทยาลัยกรุงเทพ (เกียรตินิยมอันดับ 1) เมื่อปี พ.ศ. 2530
ชีวิตส่วนตัว สรยุทธสมรสกับเพียงจันทร์ ว่องวิชชุเวทย์ พนักงานอิสระ (Freelance) ของสำนักพิมพ์เนชั่นบุ๊คส์ ไม่มีบุตรด้วยกัน

**การทำงาน**
สรยุทธเริ่มทำงานด้านสื่อครั้งแรกในสังกัดหนังสือพิมพ์ เดอะ เนชั่น เมื่อวันที่ 5 พฤษภาคม พ.ศ. 2531 โดยทำข่าวสายรัฐสภาเป็นเวลาสองปี และทำข่าวสายทำเนียบรัฐบาลอีกสองปี ต่อมาในปี พ.ศ. 2535 ได้ประจำในกองบรรณาธิการ ในตำแหน่งผู้ช่วยหัวหน้าข่าวการเมือง และในปี พ.ศ. 2537 ได้เลื่อนตำแหน่งมาเป็นหัวหน้าข่าวการเมือง ในปี พ.ศ. 2540 ได้มาเป็นบรรณาธิการข่าว และจัดรายการวิเคราะห์ข่าวให้สถานีโทรทัศน์ช่องต่าง ๆ รวมถึงสถานีโทรทัศน์ไอทีวี ที่เนชั่นไปร่วมผลิตรายการข่าวให้ในขณะนั้น สุดท้ายเป็นรองบรรณาธิการบริหาร หนังสือพิมพ์ เดอะ เนชั่น
ต่อมาในปี พ.ศ. 2546 สุพล วิเชียรฉาย ผู้กำกับละครจากค่ายบางกอกการละคอน ในเครือบริษัท บีอีซี-เทโร เอ็นเตอร์เทนเม้นท์ จำกัด (มหาชน) (ชื่อในขณะนั้น) นำสรยุทธมาเป็นพิธีกรในรายการเกมโชว์รายการใหม่ของตน ชื่อว่า "กล่องวิเศษ Magic Box" ออกอากาศทางช่อง 3 ทำให้ประวิทย์ มาลีนนท์ ผู้บริหารช่อง 3 ในขณะนั้น เกิดแนวคิดในการผลิตรายการภาคเช้าในรูปแบบของสรยุทธ อย่างไรก็ตาม บริษัท เนชั่น บรอดแคสติ้ง คอร์ปอเรชั่น จำกัด ไม่ยินยอมที่จะให้ไปทำรายการดังกล่าว สรยุทธจึงลาออกจากเนชั่นเมื่อเดือนพฤษภาคมปีเดียวกัน และเริ่มจัดรายการ เรื่องเล่าเช้านี้ ทางช่อง 3 เมื่อวันที่ 2 มิถุนายน พ.ศ. 2546
นอกจากการเป็นผู้ดำเนินรายการแล้ว สรยุทธยังดำรงตำแหน่งประธานกรรมการ บริษัท ไร่ส้ม จำกัด (ผลิตรายการโทรทัศน์) และบริษัท ชัดถ้อยชัดคำ จำกัด (รับจัดงานและกิจกรรม)
ภายหลังจากได้รับการพักโทษในคดีไร่ส้ม สรยุทธได้รับการแต่งตั้งให้เป็นที่ปรึกษาฝ่ายข่าวให้แก่กรรมการผู้อำนวยการช่อง 3 เอชดี (สุรินทร์ กฤตยาพงศ์พันธุ์) เมื่อวันที่ 1 เมษายน พ.ศ. 2564 ก่อนที่ต่อมาจะกลับมาจัดรายการเรื่องเล่าเสาร์–อาทิตย์ และเรื่องเล่าเช้านี้ ในอีก 1 เดือนถัดมา

**คดีไร่ส้ม**
เมื่อปลายปี พ.ศ. 2550 บริษัท อสมท จำกัด (มหาชน) เข้าร้องทุกข์ที่สถานีตำรวจนครบาลห้วยขวางให้ดำเนินคดีกับพนักงาน บมจ.อสมท จำนวน 2 คน ในข้อหากระทำผิดตาม พ.ร.บ.ว่าด้วยความผิดของพนักงานในองค์การหรือหน่วยงานของรัฐ พ.ศ. 2502, บริษัท ไร่ส้ม จำกัด รวมถึงสรยุทธในฐานะกรรมการผู้จัดการ ในฐานสนับสนุนเจ้าพนักงานของรัฐกระทำผิดด้วยการยักยอกเงินค่าโฆษณาเกินเวลาในรายการ "คุยคุ้ยข่าว" ทางโมเดิร์นไนน์ทีวี ทำให้ บมจ.อสมท ได้รับความเสียหายจากค่าโฆษณาเป็นเงิน 138,790,000 บาท และ สน.ห้วยขวาง ส่งสำนวนทั้งหมดให้คณะกรรมการป้องกันและปราบปรามการทุจริตแห่งชาติเมื่อเดือนธันวาคม พ.ศ. 2550 ก่อนที่ ป.ป.ช. จะชี้มูลความผิดสรยุทธ ในวันที่ 20 กันยายน พ.ศ. 2555
พนักงานอัยการฝ่ายคดีพิเศษ 2 เป็นโจทก์ยื่นฟ้อง โดยเมื่อวันที่ 29 กุมภาพันธ์ พ.ศ. 2559 ศาลชั้นต้นตัดสินจำคุกสรยุทธ 13 ปี 4 เดือนไม่รอลงอาญา และปรับเงินไร่ส้มอีก 80,000 บาท โดยสรยุทธได้อุทธรณ์สู้คดีต่อ จนกระทั่งในวันที่ 20 มกราคม พ.ศ. 2563 ศาลฎีกาพิพากษาจำคุกสรยุทธเป็นเวลา 6 ปี 24 เดือน โดยไม่รอลงอาญา 
อย่างไรก็ตาม จากความกังวลของผู้ต้องขังต่อสถานการณ์การระบาดทั่วของโควิด-19 ในประเทศไทย จนเกิดเหตุการณ์ผู้ต้องขังหนีออกและเผาเรือนจำที่จังหวัดบุรีรัมย์ กรมราชทัณฑ์จึงต้องกอบกู้ความน่าเชื่อถือ โดยนำสรยุทธมาจัดรายการ "เรื่องเล่าชาวเรือนจำ" เพื่อให้ความรู้แก่ผู้ต้องขัง จนสถานการณ์ที่เรือนจำในเวลาต่อมาค่อย ๆ ดีขึ้นตามลำดับ ทำให้ในเวลาต่อมา สรยุทธได้เลื่อนชั้นเป็นผู้ต้องขังชั้นเยี่ยม ได้รับการลดวันต้องโทษตามพระราชกฤษฎีกาพระราชทานอภัยโทษ 2 ครั้ง คือวันที่ 28 กรกฎาคม พ.ศ. 2563 และวันที่ 5 ธันวาคม พ.ศ. 2563
ดังนั้น สรยุทธจึงได้รับการพักโทษเป็นกรณีพิเศษเมื่อวันที่ 14 มีนาคม พ.ศ. 2564 แต่ต้องติดอุปกรณ์อิเล็กทรอนิกส์ติดตามตัวไว้ที่ข้อเท้าซ้าย โดยเดิมมีกำหนดติดอุปกรณ์นี้เป็นเวลา 14 เดือน คือจนถึง 20 พฤษภาคม พ.ศ. 2565 และต้องรายงานตัวจนกว่าจะพ้นโทษ คือ วันที่ 26 กรกฎาคม พ.ศ. 2566 อย่างไรก็ตาม เมื่อวันที่ 15 กรกฎาคม พ.ศ. 2564 พระบาทสมเด็จพระวชิรเกล้าเจ้าอยู่หัว มีพระบรมราชโองการโปรดเกล้าฯ ให้ตราพระราชกฤษฎีกาพระราชทานอภัยโทษ พ.ศ. 2564 ซึ่งมาตรา 5 (3) กำหนดให้พระราชทานอภัยโทษปล่อยตัวผู้ได้รับการปล่อยตัวคุมประพฤติ (พักโทษ) ทั้งหมด โดยประกาศลงในราชกิจจานุเบกษาเมื่อวันที่ 27 กรกฎาคม และมีผลบังคับใช้ในวันถัดมาคือวันที่ 28 กรกฎาคม ดังนั้น สรยุทธซึ่งเป็นผู้ที่ได้รับการพักโทษตามพระราชกฤษฎีกาดังกล่าว จึงได้รับพระราชทานอภัยโทษอย่างสมบูรณ์และพ้นโทษในวันดังกล่าวในทันที

**ผลงาน**

**รายการโทรทัศน์**

**ปัจจุบัน**
 เรื่องเล่าเช้านี้ ทางช่อง 3 เอชดี (2 มิถุนายน พ.ศ. 2546 – 3 มีนาคม พ.ศ. 2559 / 3 พฤษภาคม พ.ศ. 2564 – ปัจจุบัน)- เรื่องเล่าเสาร์–อาทิตย์ ทางช่อง 3 เอชดี (6 มกราคม พ.ศ. 2550 – 28 กุมภาพันธ์ พ.ศ. 2559 / 1 พฤษภาคม พ.ศ. 2564 – ปัจจุบัน)- กรรมกรข่าวคุยนอกจอ ทางช่องยูทูบ สรยุทธ สุทัศนะจินดา กรรมกรข่าว (24 เมษายน พ.ศ. 2566 – ปัจจุบัน)

**อดีต**
 วีซีดีสารคดี บันทึกเมืองไทย (พ.ศ. 2544)- วิเคราะห์ข่าว (พ.ศ. 2539 - 2543)- เวทีไอทีวี ทางสถานีโทรทัศน์ไอทีวี (พ.ศ. 2539 - 2543)- ฟังความรอบข้าง (พ.ศ. 2539 - 2543)- ไอทีวี ทอล์ก (พ.ศ. 2539 - 2543)- เก็บตกจากเนชั่น ทางเนชั่น แชนแนล (1 มิถุนายน พ.ศ. 2543 - พฤษภาคม พ.ศ. 2546)- รายการคมชัดลึก ทางเนชั่น แชนแนล (พ.ศ. 2543 - 2546)- ก๊วนกวนข่าว ทางเนชั่น แชนแนล- กล่องวิเศษ ทางช่อง 3 (2 มกราคม - 25 กันยายน พ.ศ. 2546)- ถึงลูกถึงคน ทางโมเดิร์นไนน์ทีวี (3 มิถุนายน พ.ศ. 2546 - 29 ธันวาคม พ.ศ. 2549)- คุยคุ้ยข่าว ทางโมเดิร์นไนน์ทีวี (3 เมษายน พ.ศ. 2547 - 31 ธันวาคม พ.ศ. 2549)- จับเข่าคุย ทางช่อง 3 (4 ตุลาคม พ.ศ. 2546 - พ.ศ. 2547 / 14 เมษายน - 24 ธันวาคม พ.ศ. 2550 / 14 มกราคม พ.ศ. 2551 - 27 เมษายน พ.ศ. 2552)- เรื่องเด่นเย็นนี้ ช่วง เจาะข่าวเด่น ทางช่อง 3 เอชดี (29 มกราคม พ.ศ. 2550 - 2 มีนาคม พ.ศ. 2559 / 6 กรกฎาคม พ.ศ. 2564)- เรื่องเล่าชาวเรือนจำ ออกอากาศในเรือนจำ 143 แห่งทั่วประเทศ และช่องทางออนไลน์ของกรมราชทัณฑ์ กระทรวงยุติธรรม (21 มีนาคม พ.ศ. 2563 - 23 ตุลาคม พ.ศ. 2564)

**งานเขียน**

**คอลัมน์**
 คอลัมน์ คุยนอกสนาม ในนิตยสารแพรว (ปัจจุบันเลิกเขียนแล้ว)- คอลัมน์ พูดจาประสาข่าว ในหนังสือพิมพ์คมชัดลึก (ปัจจุบันเลิกเขียนแล้ว)- คอลัมน์ คุยคุ้ยข่าว ในหนังสือพิมพ์คมชัดลึก (ปัจจุบันเลิกเขียนแล้ว)

**หนังสือเล่ม**
 คมชัดลึก (เนชั่นบุ๊กส์)- กรรมกรข่าว (อมรินทร์)- กรรมกรข่าว 2 งานรับเหมา (อมรินทร์)- คุยนอกสนาม (อมรินทร์)- กรรมกรข่าว 3 (อมรินทร์)

**ผลงานอื่น ๆ**

**คอนเสิร์ต**
 คอนเสิร์ต เมด อิน ไทยแลนด์ ภาค 2546 สังคายนา ปี พ.ศ. 2547 (รับเชิญ)

**ฉายา**
 กรรมกรข่าว - จากชื่อหนังสือที่สรยุทธเขียน และถูกเปรียบเทียบจากสื่อมวลชนด้วยกันว่าขยันทำงานดั่งแรงงานหรือกรรมกร
*ป๋าเสี้ยม - โดยสมาคมนักข่าวบันเทิงแห่งประเทศไทย จากกรณีผู้ร่วมรายการถึงลูกถึงคน ทำร้ายกันในรายการ- บ่าง - โดย ทักษิณ ชินวัตร จากข่าวที่ทักษิณกล่าวถึงนักบินที่ประสบอุบัติเหตุเครื่องบินตกเสียชีวิตที่จังหวัดสุพรรณบุรี- สรยวย, สรย้วย - โดยสื่อในเครือผู้จัดการ

**รางวัลที่ได้รับ**
 รางวัลเทพทองพระราชทาน- ท็อปอวอร์ดส 2003, 2004, 2010- สตาร์เอ็นเตอร์เทนเมนท์อวอร์ดส 2003, 2004- รางวัลโทรทัศน์ทองคำ- เกิดอวอร์ด 2012 สาขา เกิดมาให้- รางวัลนิตยสารเปรียว- รางวัลนาฏราช สาขา ผู้ประกาศข่าวชายดีเด่น- รางวัล Thailand Social Award - 3 อันดับ ผู้ประกาศข่าวแห่งปี จากอีสานโพล- รางวัล GQ MEN OF THE YEAR 2023 สาขา Lifetime Achievement in Journalism

**ข้อวิพากษ์วิจารณ์**
 ถูกวิจารณ์ว่านำเสนอข่าวที่ไม่เป็นสาระโดยให้เวลาและความสำคัญเป็นพิเศษ ไม่ให้ความสำคัญและน้ำหนักเทียบเท่ากับเรื่องอื่น ๆ ที่สำคัญกว่า- การเล่าข่าวในรายการเรื่องเล่าเช้านี้และคุยคุ้ยข่าว ซึ่งนำข่าวพาดหัวหนังสือพิมพ์มาอ่านในรายการโทรทัศน์ โดยมีการนำเสนอเป็นเอกลักษณ์ของตัวเอง ถูกวิพากษ์วิจารณ์จากสื่อมวลชนด้วยกันถึงความเหมาะสมที่สื่อโทรทัศน์ซึ่งมีทรัพยากรและบุคลากรเพียงพอที่จะทำข่าวอย่างมีคุณภาพ กลับนำข่าวจากสื่อหนังสือพิมพ์มานำเสนอโดยสอดแทรกความเห็นของตัวเอง โดยไม่มีการหาข้อมูลในเชิงลึกเพิ่มเติม จนถูกบางคนเรียกชื่อรายการว่า "คุยคุ้ยเขี่ย" - กรณีการนำสินค้าเข้ามาประกอบในรายการ และเก็บรายได้จากเจ้าของสินค้า โดยไม่นำส่งส่วนแบ่งรายได้ของ บมจ.อสมท ตามสัดส่วน เป็นเงินถึง 98 ล้านบาท   - กรณีเปิดให้มีการส่งข้อความสั้นเข้ามาแสดงความคิดเห็นในรายการ โดยอ้างว่าเพื่อการเปิดกว้างแสดงความเห็น โดยมีของรางวัลสมนาคุณ แต่มีการแสวงหาประโยชน์จากการแบ่งรายได้กับบริษัทผู้ให้บริการโทรศัพท์
หลังจากข้อเท็จจริงเรื่องนี้ถูกเปิดเผย และเป็นข่าวทางหนังสือพิมพ์ และถูกวิพากษ์วิจารณ์อย่างกว้างขวาง สรยุทธกลับเก็บตัวเงียบ ปฏิเสธว่าไม่ได้รับรู้ด้วย  และปิดปรับปรุงส่วนบอร์ดรับความคิดเห็นในเว็บไซต์ส่วนตัวอย่างไม่มีกำหนด- ราวเดือนสิงหาคม พ.ศ. 2549 สหภาพแรงงานรัฐวิสาหกิจ บมจ.อสมท ตรวจพบว่า บริษัท ไร่ส้มฯ ของสรยุทธค้างรายได้จากการโฆษณาเป็นเงินเกือบ 100 ล้านบาท โดยที่มิ่งขวัญ แสงสุวรรณ กรรมการผู้อำนวยการใหญ่ บมจ.อสมท อาจรู้เห็นด้วย ซึ่งต่อมาการแถลงของผู้บริหาร บมจ.อสมท ต่อกรณีนี้ก็ไม่มีความชัดเจน ต่อมาคณะกรรมการสอบสวนข้อเท็จจริงชของ บมจ.อสมท โดยมี พล.ต.อ.ประทิน สันติประภพ เป็นประธาน เปิดเผยผลสอบว่า บริษัทไร่ส้มโฆษณาเกินกว่าสัญญาจริง สร้างความเสียหายให้ อสมท. เป็นเงิน 138 ล้านบาท- กรณีเงินรับบริจาคช่วยเหลือผู้ประสบภัยสึนามิในเหตุการณ์แผ่นดินไหวในมหาสมุทรอินเดีย พ.ศ. 2547 ซึ่งเปิดรับบริจาคเพื่อช่วยเหลือชาวบ้านหมู่บ้านน้ำเค็ม ตำบลบางม่วง อำเภอตะกั่วป่า จังหวัดพังงา ผ่านทางรายการ ได้ยอดเงินประมาณ 9 ล้านบาท แต่ไม่มีการนำเงินไปมอบให้ผู้ประสบภัยจริง ต่อมาสรยุทธได้นำชาวบ้านที่เป็นผู้ดูแล กองทุนถึงลูกถึงคนฟื้นฟูบ้านน้ำเค็ม ออกชี้แจงความเป็นมาของโครงการและข้อพิพาทนี้แล้ว เมื่อวันที่ 25 ธันวาคม พ.ศ. 2549 ว่าโครงการนี้ในที่สุดได้ถึงมือชาวบ้านและบริหารงานอย่างมีระบบและชาวบ้านยังคาดว่าจะสามารถเป็นตัวอย่างให้กับพื้นที่อื่น ๆ ด้วย- หลังเหตุการณ์รัฐประหารในประเทศไทย พ.ศ. 2549 กนก รัตน์วงศ์สกุล พิธีกรร่วมรายการคุยคุ้ยข่าวและเพื่อนสนิทของสรยุทธได้ยุติการทำรายการร่วมไป โดยลือกันว่า เป็นเพราะกนกไม่อาจทำงานร่วมกับสรยุทธต่อไปได้ เนื่องจากเป็นสื่อที่รายงานข่าวไม่ตรงไปตรงมาและมีผลประโยชน์แอบแฝง โดยตอนหนึ่งกนกได้เขียนลงในนิตยสารเนชั่นสุดสัปดาห์ว่า "ผมทำงานกับคนโกงไม่ได้" โดยสื่อให้เข้าใจว่าหมายถึงสรยุทธ- หม่อมหลวงณัฏฐกรณ์ เทวกุล พิธีกรร่วมในรายการเรื่องเล่าเช้านี้ หลังจากที่ทำหน้าที่พิธีกรร่วมมาในระยะเวลาไม่นาน ก็ยุติการทำรายการร่วมไป โดย ม.ล.ณัฏฐกรณ์ ได้เปิดเผยว่าเพราะสรยุทธไม่เคยให้เกียรติตน อีกทั้งไม่เห็นด้วยกับแนวทางการนำเสนอข่าวของสรยุทธ- ถูกวิพากษ์วิจารณ์จากกรณีนำบิดาของผู้ต้องหาจากเหตุการณ์ขับรถเบนซ์ชนพนักงานองค์การขนส่งมวลชนกรุงเทพ (ขสมก.) จนเสียชีวิต มาให้สัมภาษณ์แต่เพียงฝ่ายเดียว โดยพาดพิงถึงฝ่ายพนักงาน ขสมก. เป็นเหตุให้พนักงาน ขสมก. ไม่พอใจและได้ร่วมกันยื่นหนังสือประท้วงช่อง 3 ต้นสังกัดของสรยุทธ ถึงความเป็นกลางในการนำเสนอข่าวสาร- ถูก บมจ.อสมท ฟ้องดำเนินคดีในข้อหาฉ้อโกง และปลอมแปลงเอกสาร จากกรณีความผิดปกติในรายได้ค่าโฆษณา- วันที่ 30 เมษายน พ.ศ. 2552 นำเสนอข่าวในรายการเรื่องเล่าเช้านี้ว่าสนธิ ลิ้มทองกุล กำลังจะไปปลีกวิเวกที่ประเทศอินเดีย ต่อมา สนธิแถลงข่าวปฏิเสธ- ในรายการเรื่องเล่าเสาร์–อาทิตย์ ประจำวันที่ 9 กรกฎาคม พ.ศ. 2554 ได้เหน็บแนมราชบัณฑิตยสถานเกี่ยวกับศัพท์บัญญัติของคำว่า "ซอฟต์แวร์" และ "ฮาร์ดแวร์"- หลังจากคณะกรรมการป้องกันและปราบปรามการทุจริตแห่งชาติ (ป.ป.ช.) ชี้มูลความผิดกรณีความผิดปกติในรายได้โฆษณาแล้ว สรยุทธกลับใช้เวลาของรายการเรื่องเล่าเช้านี้ ซึ่งเป็นรายการที่ตนเป็นพิธีกร ชี้แจงที่เสมือนการแก้ตัวในกรณีนี้ และยังไม่ยุติการทำหน้าที่ ซึ่งทางสภาการหนังสือพิมพ์แห่งประเทศไทย ได้มีมติให้สรยุทธยุติการทำหน้าที่ แต่สรยุทธกลับยื่นหนังสือลาออกแทน แต่ต่อมาสภาฯ ได้ชี้แจงว่า สรยุทธได้พ้นสมาชิกภาพไปแล้วกว่า 3 ปี เนื่องจากไม่ได้จ่ายค่าสมาชิก อีกทั้งภาคีเครือข่ายต้านคอร์รัปชั่น ซึ่งเป็นองค์กรภาคธุรกิจเอกชนที่ต่อต้านการคอร์รัปชั่นทุกรูปแบบในสังคม ได้ทำหนังสืออย่างเป็นทางการไปยังช่อง 3 ซึ่งเป็นต้นสังกัดให้พิจารณาการทำหน้าที่ของสรยุทธ หากไม่เช่นนั้นแล้วจะถอนโฆษณาที่สนับสนุนในช่วงรายการของสรยุทธ- กรณีประชาสัมพันธ์กิจกรรมของตัน ภาสกรนที ไม่ว่าจะเป็นการบริจาคเงิน ของตัน โรงงานของตันถูกน้ำท่วม แลกกับค่าโฆษณา

**อ้างอิง**

**แหล่งข้อมูลอื่น**
 สรยุทธ สุทัศนะจินดา กรรมกรข่าว- sorrayuth9111- สรยุทธ สุทัศนะจินดา กรรมกรข่าว- title=สรยุทธ สุทัศนะจินดา กรรมกรข่าว- สรยุทธ สุทัศนะจินดา กรรมกรข่าว- สรยุทธ สุทัศนะจินดา กรรมกรข่าว
หมวดหมู่:บุคคลจากกรุงเทพมหานคร
หมวดหมู่:ชาวไทยเชื้อสายจีน
หมวดหมู่:พุทธศาสนิกชนชาวไทย
หมวดหมู่:บุคคลจากโรงเรียนอำนวยศิลป์
หมวดหมู่:บุคคลจากคณะนิเทศศาสตร์ มหาวิทยาลัยกรุงเทพ
หมวดหมู่:เครือเนชั่น
หมวดหมู่:นักหนังสือพิมพ์ชาวไทย
หมวดหมู่:คอลัมนิสต์
หมวดหมู่:พิธีกรชาวไทย
หมวดหมู่:ผู้ประกาศข่าวช่อง 3
หมวดหมู่:นักโทษของประเทศไทย
หมวดหมู่:ผู้มีชื่อเสียงทางโทรทัศน์ชาวไทย
หมวดหมู่:เรื่องเล่าเช้านี้